PMIndiaData/PMIndiaSum huggingface dataset:
ଦିଲ୍ଲୀ ମେଟ୍ରୋ କରିଡରକୁ ଦିଲଶାଦ ଗାର୍ଡେନରୁ ଗାଜିଆବାଦ ନ୍ୟୁ ବସ ଆଡ୍ଡା ପର୍ଯ୍ୟନ୍ତ ସମ୍ପ୍ରସାରଣକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଜି ଦିଲ୍ଲୀ ମେଟ୍ରୋ କରିଡରକୁ ଦିଲଶାଦ ଗାର୍ଡେନରୁ ଗାଜିଆବାଦ ନ୍ୟୁ ବସ ଆଡ୍ଡା ପର୍ଯ୍ୟନ୍ତ ସମ୍ପ୍ରସାରଣକୁ ଅନୁମୋଦନ କରିଛନ୍ତି । ଏହି ସମ୍ପ୍ରସାରିତ ଲାଇନର ମୋଟ ଦୂରତା ହେବ 9.41 କିଲୋମିଟର । ଏହି ପ୍ରକଳ୍ପ ସମ୍ପୂର୍ଣ୍ଣ ହେବା ଲାଗି 1,781.21 କୋଟି ଟଙ୍କା ଖର୍ଚ୍ଚ ହେବାକୁ ଥିବା ବେଳେ କେନ୍ଦ୍ରୀୟ ଅନୁଦାନ ଆକାରରେ ଉପରୋକ୍ତ ସମ୍ପ୍ରାସରଣ ଲାଗି 324.87 କୋଟି ଟଙ୍କା ମଧ୍ୟ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ଏହି ପ୍ରକଳ୍ପ କାର୍ଯ୍ୟାନ୍ୱୟନ ହେବା ଦ୍ୱାରା ଜାତୀୟ ରାଜଧାନୀ କ୍ଷେତ୍ରରେ ଅତ୍ୟାବଶ୍ୟକ ଅତିରିକ୍ତ ପରିବହନ ଭିତ୍ତିଭୂମି ମିଳିପାରିବ । ଦିଲ୍ଲୀ ମେଟ୍ରୋ ରେଳ ନିଗମ ଲିଃ. (ଡିଏମଆରସି), ଭାରତର ସରକାରଙ୍କ ସ୍ୱତନ୍ତ୍ର ଉଦ୍ଦେଶ୍ୟ ବାହନ (ଏସପିଭି) ଏବଂ ଦିଲ୍ଲୀ ଜାତୀୟ ରାଜଧାନୀ କ୍ଷେତ୍ର ସରକାର (ଜିଏନସିଟିଡି) ଦ୍ୱାରା ଏହି ପ୍ରକଳ୍ପ କାର୍ଯ୍ୟକାରୀ ହେଉଛି ।
ସର୍ଦ୍ଦାର ପଟେଲଙ୍କ ଜୟନ୍ତୀରେ ପୁଷ୍ପମାଲ୍ୟ ଦେଇ ଶ୍ରଦ୍ଧାଞ୍ଜଳି ଜଣାଇଲେ ରାଷ୍ଟ୍ରପତି, ଉପରାଷ୍ଟ୍ରପତି, ପ୍ରଧାନମନ୍ତ୍ରୀ;

ପତାକା ଦେଖାଇ ‘ଏକତା ଦୌଡ’ର ପ୍ରାରମ୍ଭ କଲେ ପ୍ରଧାନମନ୍ତ୍ରୀ ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ, ଉପରାଷ୍ଟ୍ରପତି ଶ୍ରୀ ଏମ॰ଭେଙ୍କେୟା ନାଇଡୁ ଏବଂ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସର୍ଦ୍ଦାର ବଲ୍ଲଭଭାଇ ପଟେଲଙ୍କ ଜୟନ୍ତୀ ଅବସରରେ ନୂଆଦିଲ୍ଲୀର ପଟେଲ ଚୌକଠାରେ ଥିବା ତାଙ୍କ ପ୍ରତିମୂର୍ତ୍ତିରେ ପୁଷ୍ପମାଲ୍ୟ ଅର୍ପଣ କରିଛନ୍ତି । ପରେ ପ୍ରଧାନମନ୍ତ୍ରୀ ମେଜର ଧ୍ୟାନଚାନ୍ଦ ଜାତୀୟ ଷ୍ଟାଡ଼ିୟମରେ ପତାକା ଦେଖାଇ ‘ଏକତା ଦୌଡ’ର ଶୁଭାରମ୍ଭ କରିଥିଲେ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ, ବିଶେଷ କରି ଦେଶର ଏକତ୍ରୀକରଣ କ୍ଷେତ୍ରରେ ସର୍ଦ୍ଦାର ବଲ୍ଲଭଭାଇ ପଟେଲଙ୍କ ଯୋଗଦାନ ବିଷୟରେ ସ୍ମରଣ କରିଥିଲେ । ପ୍ରଧାନମନ୍ତ୍ରୀ ଦୃଢ଼ ଭାବରେ କହିଥିଲେ ଯେ ଭାରତର ଯୁବ ସମାଜ ସର୍ଦ୍ଦାର ପଟେଲଙ୍କୁ ଏବଂ ଦେଶ ଗଠନରେ ତାଙ୍କର ଯୋଗଦାନକୁ ସବୁବେଳେ ସ୍ମରଣ ଓ ସମ୍ମାନିତ କରି ଆସିଛନ୍ତି । ପ୍ରଧାନମନ୍ତ୍ରୀ କହିଲେ ଯେ ଭାରତ ଏହାର ବିବିଧତା ପାଇଁ ଗର୍ବିତ ଏବଂ ‘ଏକତା ପାଇଁ ଦୌଡ’ ଭଳି ଅବସର ଏହି ଗରିମା ଏବଂ ଏକତ୍ୱର ଭାବନାକୁ ଆହୁରି ଦୃଢ଼ୀଭୁତ କରିଥାଏ । ଶ୍ରୀ ନରେନ୍ଦ୍ର ମୋଦୀ ମଧ୍ୟ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଇନ୍ଦିରା ଗାନ୍ଧୀଙ୍କୁ ଏହି ଅବସରରେ ସ୍ମରଣ କରିଥିଲେ, ଯାହାଙ୍କ ପୁଣ୍ୟତିଥି ମଧ୍ୟ ଆଜି ପାଳନ କରାଯାଉଛି । ଏକତା ଦୌଡର ଅଂଶଗ୍ରହଣକାରୀମାନଙ୍କୁ ପ୍ରଧାନମନ୍ତ୍ରୀ ଏହି ଅବସରରେ ଶପଥ ପାଠ କରାଇଥିଲେ ।
ଶ୍ରୀ ଗୁରୁ ତେଗ ବାହାଦୂର ଜୀଙ୍କୁ ତାଙ୍କ ବଳିଦାନ ଦିବସରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ ଗୁରୁ ତେଗ ବାହାଦୂର ଜୀଙ୍କୁ ତାଙ୍କ ବଳିଦାନ ଦିବସରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଶ୍ରୀ ଗୁରୁ ତେଗ ବାହାଦୂର ଜୀଙ୍କୁ ତାଙ୍କ ବଳିଦାନ ଦିବସରେ ମୁଁ ଶ୍ରଦ୍ଧାଞ୍ଜଳି ଅର୍ପଣ କରୁଛି । ତାଙ୍କର ସାହସିକତା ଏବଂ ନୀତି ତଥା ଆଦର୍ଶ ପ୍ରତି ଅଦମ୍ୟ ପ୍ରତିବଦ୍ଧତା ପାଇଁ ସେ ସବୁ ସ୍ତରରେ ପ୍ରଶଂସିତ ହୋଇଛନ୍ତି । ସେ ଅତ୍ୟାଚାର ଏବଂ ଅନ୍ୟାୟ ଆଗରେ ନଇଁବାକୁ ମନା କରି ଦେଇଛନ୍ତି । ତାଙ୍କର ଶିକ୍ଷା ଆମକୁ ଉତ୍ସାହିତ କରି ଚାଲିଛି ।”
ରାଜ୍ୟ ସ୍ଥାପନା ଦିବସ ଅବସରରେ ଝାଡଖଣ୍ଡବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଝାଡଖଣ୍ଡ ସ୍ଥାପନ ଦିବସ ଅବସରରେ ରାଜ୍ୟବାସୀଙ୍କୁ ଶୁଭେଚ୍ଛା ଜଣାଇବା ସହ ରାଜ୍ୟ ପ୍ରଗତିର ନୂତନ ଉଚ୍ଚତା ସ୍ପର୍ଶ କରୁ ବୋଲି କାମନା କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ସମସ୍ତ ଝାଡଖଣ୍ଡବାସୀଙ୍କୁ ରାଜ୍ୟ ସ୍ଥାପନା ଦିବସର ଶୁଭକାମନା । ପ୍ରାକୃତିକ ସମ୍ବଳ ଓ ଜନଜାତୀୟ କଳା-ସଂସ୍କୃତିରେ ସମୃଦ୍ଧ ଏହି ରାଜ୍ୟ ପ୍ରଗତିର ନୂତନ ଉଚ୍ଚତା ସ୍ପର୍ଶ କରୁ ବୋଲି କାମନା କରୁଛି ।”
କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ଭାରତ-ପୋଲାଣ୍ଡ ବୁଝାମଣାକୁ କ୍ୟାବିନେଟ ଅନୁମୋଦନ

ଭାରତ ଏବଂ ପୋଲାଣ୍ଡ ମଧ୍ୟରେ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ପାରସ୍ପରିକ ସହଯୋଗ ଲାଗି ହୋଇଥିବା ବୁଝାମଣାକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ବୁଝାମଣା ଦ୍ୱାରା ଦୁଇ ଦେଶ ମଧ୍ୟରେ କୃଷି ଏବଂ ଆନୁସଙ୍ଗିକ କ୍ଷେତ୍ରର ବିଭିନ୍ନ ଦିଗ ଯଥା ଚାଷ ଜମିର ବର୍ତ୍ତମାନ ସ୍ଥିତି, ଫସଲର ସ୍ଥିତି, ହାନିକାରକ ବୀଜ ତଥା ପଶୁ ସଂକ୍ରାମକ ରୋଗରୁ ସୃଷ୍ଟି ହେଉଥିବା ବିପଦ ଆଦି ସମ୍ପର୍କରେ ସୂଚନା ଆଦାନ ପ୍ରଦାନ ହୋଇପାରିବ । ଏହାଛଡ଼ା ଦୁଇ ଦେଶ କୃଷି ଏବଂ କୃଷିଜାତ ଖାଦ୍ୟ ପ୍ରକ୍ରିୟାକରଣ କ୍ଷେତ୍ରର ବିକାଶ ପାଇଁ ମେଳା, ପ୍ରଦର୍ଶନୀ, ସେମିନାର ଏବଂ ଆଲୋଚନାଚକ୍ର ଆଦି ଆୟୋଜନ କରିପାରିବେ । ଦୁଇ ଦେଶ କୃଷି ଖାଦ୍ୟ ବ୍ୟବସାୟ କ୍ଷେତ୍ରରେ ମିଳିତ ଭାବେ ଅର୍ଥନୈତିକ ପଦକ୍ଷେପ ମଧ୍ୟ ନେଇପାରିବେ । ସେହିପରି ଦୁଇ ଦେଶର ପ୍ରତିନିଧିମାନଙ୍କୁ ନେଇ ଏକ ଯୁଗ୍ମ କାର୍ଯ୍ୟକାରୀ କମିଟି ଗଠନ କରିବା ଲାଗି ମଧ୍ୟ ଏହି ବୁଝାମଣାରେ ପ୍ରସ୍ତାବ ରହିଛି । ଚୁକ୍ତି ରହିଥିବା ବ୍ୟବସ୍ଥାଗୁଡ଼ିକୁ କାର୍ଯ୍ୟକାରୀ କରିବା କ୍ଷେତ୍ରରେ କୌଣସି ସମସ୍ୟା ଦେଖାଦେଲେ ଏହି କମିଟି ତାହାର ସମାଧାନ କରିବା ଦିଗରେ ଆବଶ୍ୟକ ସହଯୋଗ ଯୋଗାଇଦେବ ।
ନୂଆ ଡ୍ରୋନ ନିୟମ ଏହି କ୍ଷେତ୍ରରେ ଭାରତ ପାଇଁ ଐତିହାସିକ କ୍ଷଣର ଅୟମାରମ୍ଭ: ପ୍ରଧାନମନ୍ତ୍ରୀ

ନୂଆ ଡ୍ରୋନ ନିୟମ ଏହି କ୍ଷେତ୍ରରେ ଭାରତ ପାଇଁ ଐତିହାସିକ କ୍ଷଣର ଅୟମାରମ୍ଭ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଷ୍ଟାର୍ଟ-ଅପଗୁଡିକ ସହ ଏହି କ୍ଷେତ୍ରରେ କାର୍ଯ୍ୟରତ ଯୁବପୀଢିଙ୍କୁ ନୂଆ ଡ୍ରୋନ ନିୟମ ବେଶ ସାହାଯ୍ୟ କରିବ ବୋଲି ସେ କହିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ନୂଆ ଡ୍ରୋନ ନିୟମ ଏହି କ୍ଷେତ୍ରରେ ଭାରତ ପାଇଁ ଐତିହାସିକ କ୍ଷଣର ଅୟମାରମ୍ଭ । ବିଶ୍ୱାସ ଓ ସ୍ୱପ୍ରମାଣନ ଉପରେ ଏହି ନିୟମ ଆଧାରିତ । ଏଥିରେ ଅନୁମୋଦନ, ଅନୁପାଳନ ଆବଶ୍ୟକତା ଓ ପ୍ରବେଶ ପ୍ରତିବନ୍ଧକକୁ ଅନେକାଂଶରେ ହ୍ରାସ କରାଯାଇଛି । ନୂଆ ଡ୍ରୋନ ନିୟମ ଷ୍ଟାର୍ଟ-ଅପଗୁଡିକ ସହ ସେହି କ୍ଷେତ୍ରରେ କାର୍ଯ୍ୟରତ ଯୁବପୀଢିଙ୍କୁ ବେଶ ସାହାଯ୍ୟ କରିବ । ଏହା ନବାଚାର ଓ ବ୍ୟବସାୟର ନୂଆ ସୁଯୋଗ ସୃଷ୍ଟି କରିବ । ନବାଚାର, ପ୍ରଯୁକ୍ତି ଓ ଇଞ୍ଜିନିୟରିଂରେ ଏହା ଭାରତର ସାମର୍ଥ୍ୟକୁ ବୃଦ୍ଧି କରି ଡ୍ରୋନ ହବରେ ପରିଣତ କରିବାରେ ସାହାଯ୍ୟ କରିବ ।”
କ୍ୟାବିନେଟ ନିଷ୍ପତ୍ତି : କେନ୍ଦ୍ର କର୍ମଚାରୀ ଓ ପେନସନଭୋଗୀଙ୍କ ପାଇଁ ମହଙ୍ଗା ଭତ୍ତା, ମହଙ୍ଗା ରିଲିଫ ଦୁଇ ପ୍ରତିଶତ ବୃଦ୍ଧି

କେନ୍ଦ୍ର ସରକାରୀ କର୍ମଚାରୀଙ୍କୁ ଆଉ ଏକ କିସ୍ତିର ମହଙ୍ଗା ଭତ୍ତା(ଡିଏ) ଏବଂ ପେନସନଭୋଗୀଙ୍କୁ ମହଙ୍ଗା ରିଲିଫ(ଡିଆର) ମିଳିବ । ଏହି ଭତ୍ତା ଦୁଇ ପ୍ରତିଶତ ବୃଦ୍ଧି ପାଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଡିଏ ଏବଂ ଡିଆର ବୃଦ୍ଧି ପ୍ରସ୍ତାବକୁ ଅନୁମୋଦନ କରିଛନ୍ତି । ଡିଏ ଏବଂ ଡିଆରରେ ବୃଦ୍ଧି 01.07.2018 ଠାରୁ ପିଛିଲା ଭାବେ ଲାଗୁ ହେବ । ଦରବୃଦ୍ଧି କ୍ଷତିପୂରଣ ଆକାରରେ ମୂଳ ଦରମା/ପେନସନ ଉପରେ ବର୍ତ୍ତମାନର 7% ଡିଏ/ଡିଆର ଉପରେ ଏହି 2% ବୃଦ୍ଧି କରାଯାଇଛି । ମହଙ୍ଗା ଭତ୍ତା ଏବଂ ମହଙ୍ଗା ରିଲିଫରେ ଏହି ବୃଦ୍ଧି ଫଳରେ ରାଜକୋଷ ଉପରେ ବାର୍ଷିକ 6112.20 କୋଟି ଟଙ୍କାର ବ୍ୟୟଭାର ପଡ଼ିବ । ସେହିପରି 2018-19 ଆର୍ଥିକ ବର୍ଷ (ଜୁଲାଇ, 2018 ଠାରୁ ଫେବୃଆରୀ 2019 ପର୍ଯ୍ୟନ୍ତ ଆଠ ମାସର ଅବଧି ଲାଗି)ରେ ଏଥିପାଇଁ ରାଜକୋଷରୁ 4074.80 କୋଟି ଟଙ୍କା ବ୍ୟୟ କରାଯିବ । ଏହାଦ୍ୱାରା 48.41 ଲକ୍ଷ କେନ୍ଦ୍ର ସରକାରୀ କର୍ମଚାରୀ ଏବଂ 62.03 ଲକ୍ଷ ପେନସନଭୋଗୀ ଉପକୃତ ହେବେ । ସପ୍ତମ ବେତନ ଆୟୋଗଙ୍କ ସୁପାରିସ ଆଧାରରେ ସ୍ୱୀକୃତ ଫର୍ମୁଲା ହାରରେ ଏହି ବୃଦ୍ଧି କରାଯାଇଛି ।
କେରଳର ତିରୁଭଲ୍ଲା ଶ୍ରୀ ରାମକୃଷ୍ଣ ବଚନାମୃତ ଅଧିବେଶନକୁ ଭିଡିଓ କନଫରେନ୍ସିଂ ମାଧ୍ୟମରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ନମସ୍କାର, ସମସ୍ତଙ୍କୁ ଅଭିନନ୍ଦନ ସ୍ୱାମୀ ନିର୍ଭିନ୍ନାନନ୍ଦ ଜୀ ଏବଂ ଏଠାରେ ଏକତ୍ରିତ ହୋଇଥିବା ଶ୍ରୀ ଶ୍ରୀ ଠାକୁର ରାମକୃଷ୍ଣ ପରମହଂସଙ୍କ ସମସ୍ତ ଭକ୍ତମଣ୍ଡଳୀକୁ ମୋର ଅଭିନନ୍ଦନ । 7 ଦିନ ଧରି ଆରମ୍ଭ ହେଉଥିବା ଶ୍ରୀ ରାମକୃଷ୍ଣ ବଚନାମୃତ ଅଧିବେଶନରେ ଆପଣମାନଙ୍କ ମଧ୍ୟରେ ଉପସ୍ଥିତ ରହିବା ମୋର ପରମ ସୌଭାଗ୍ୟ । ମୁଁ ଯେତେବେଳେ ଭାବୁଛି ବଙ୍ଗଳାର ଏହି ମହାନ ମତବାଦ ମାଲୟାଲମ୍ ରେ ଅନୁବାଦ ହୋଇ କେରଳରେ ପଢାଯାଉଛି ଓ ବିତର୍କ ହେଉଛି, ମୁଁ ବିନମ୍ରତାର ସହ ଭାବୁଛି ଯେ ଦେଶବ୍ୟାପୀ ମତବାଦ ଗୁଡିକର କିପରି ପ୍ରସାର ଘଟୁଛି ଓ ଗ୍ରହଣୀୟ ହୋଇପାରୁଛି । ଏକ ଭାରତ….ଶ୍ରେଷ୍ଠ ଭାରତର ସବୁଠାରୁ ଭଲ ଉଦାହରଣ ଏହାଠାରୁ ଆଉ କ’ଣ ହୋଇ ପାରେ? ଏହିଭଳି ଅଭ୍ୟାସ ଯାହା ଆପଣମାନେ ଆରମ୍ଭ କରିଛନ୍ତି ଶାସ୍ତ୍ର ଅଧ୍ୟୟନର ଏକ ଦୀର୍ଘ ପରମ୍ପରା ସୃଷ୍ଟି କରୁଛି, ମହାନ ଗୁରୁମାନଙ୍କର ବାଣୀ ସାଧାରଣ ଲୋକଙ୍କ ପାଇଁ ଉପଲବ୍ଧ ହେଉଛି । ପରିବର୍ତ୍ତିତ ସମୟ ଓ ପରିସ୍ଥିତିକୁ ଅନୁକୂଳ କରିବା ପାଇଁ ଶାଶ୍ୱତ ମୂଲ୍ୟକୁ ବଳବତ୍ତର ରଖିବା ନିମନ୍ତେ ଲଗାତାର ବିକାଶ କରାଯାଇଛି, ଯାହା ଭାରତର ଦୀର୍ଘ ମୌଳିକ ପରମ୍ପରାର ଅଂଶ । ଏହି ପରମ୍ପରା ଓ ସ୍ମୃତିଗୁଡିକୁ ଶ୍ରୁତିରେ ବିକଶିତ କରିଛି । ଶ୍ରୁତିଗୁଡିକ, ଚାରି ବେଦ ଏବଂ ଉପନିଷଦ ଗୁଡ଼ିକ ଧର୍ମର ଉତ୍ସ: ଏହି ପବିତ୍ର ଜ୍ଞାନ ପିଢି ପରେ ପିଢି ମହାନ ଭାରତୀୟ ଋଷିଙ୍କ ମାଧ୍ୟମରେ ପ୍ରସାରିତ ହେଉଛି । ଶ୍ରୁତିଗୁଡିକର ଦିବ୍ୟ ଜ୍ଞାନ, ମୌଖିକ ଭାବେ ପ୍ରସାରିତ ହୋଇଥାଏ ବୋଲି ବିଶ୍ୱାସ କରାଯାଏ । ସ୍ମୃତିଗୁଡିକ ହେଉଛି ଗ୍ରନ୍ଥ, ସ୍ମୃତି ଏବଂ ବ୍ୟାଖ୍ୟା ଆଧାରରେ ଏହା ହେଉଛି ଏକ ପ୍ରକାରର ବର୍ଗ । ଯଦିଓ ବେଦ ଏବଂ ଉପନିଷଦ ସାଧାରଣ ଲୋକଙ୍କ ବୁଝିବା ପାଇଁ କଷ୍ଟକର, ତେବେ ସ୍ମୃତିଗୁଡିକ ଉଦାହରଣ, ବ୍ୟାଖ୍ୟା, କାହାଣୀ, ନୈତିକ ଶିକ୍ଷା ଆଧାରରେ ପ୍ରାଥମିକ ରହସ୍ୟ ଉଦ୍ଘାଟନକୁ ସ୍ପଷ୍ଟ କରିବା ପାଇଁ ଲେଖାଯାଇଥିଲା । ଏହିପରି ଭାବେ ଏହା ସ୍ପଷ୍ଟ ଯେ, ମହାକାବ୍ୟ, ପୁରାଣ ଏବଂ କୌଟିଲ୍ୟଙ୍କ ଅର୍ଥ ଶାସ୍ତ୍ର ସବୁଗୁଡିକ ହେଉଛି ସ୍ମୃତି । ଏହାର ଅର୍ଥ ଏହି ଯେ, ସବୁଠାରୁ ଭଲ କରିବା ପାଇଁ ସେସବୁକୁ ଉପଯୁକ୍ତ ମାଧ୍ୟମରେ ପ୍ରତ୍ୟେକ ଲୋକଙ୍କ ପାଖରେ ପହଂଚାଇବା ପାଇଁ ସମୟ ସହିତ ପ୍ରୟାସ ଜାରି ରହିଛି । ସାଧାରଣ ଲୋକଙ୍କ ପାଖରେ ପହଂଚିବା, ଗୋଟିଏ ଧର୍ମ ହେବାର ଆବଶ୍ୟକତା, ଏବଂ ଅଧିକ ସୁଲଭ ଓ ସେମାନଙ୍କ ଦୈନନ୍ଦିନ ଜୀବନର ନିକଟତର କରିବାର ଆବଶ୍ୟକତା ରହିଛି । ଦେବର୍ଷି ନାରଦ, ଭଗବାନଙ୍କ ସ୍ତୁତିଗାନ କରିବା ସଂପର୍କରେ ଭାଗବତରେ ବର୍ଣ୍ଣନା କରାଯାଇଛି: ଅହୋ ଦେବର୍ଷିର୍ଧନ୍ୟୟଂ ୟତକିର୍ତ୍ତୀ ଶାଂର୍ଗଧନ୍ୟଙ୍ଗ । ଗାୟନ୍ମାଦ୍ୟନ୍ନିନ୍ଦମ ତନ୍ତ୍ରୟା ରମୟତ୍ୟାତୁରମ ଜଗତ୍ । ‘ଅହୋ ! ଏହି ଦେବର୍ଷି ନାରଦଜୀ ଧନ୍ୟ, ଯିଏ ବୀଣା ବଜାଇ, ହରିଗୁଣ ଗାଇ ଏବଂ ଉନ୍ମତ ହୋଇ ଏହି ଦୁଃଖୀ ସଂସାରକୁ ଆନନ୍ଦିତ କରି ଚାଲିଛନ୍ତି ।
ଏସୀୟ କ୍ରୀଡା-2018ର 65 କିଗ୍ରା ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣ ବିଜୟୀ ବଜରଙ୍ଗ ପୁନିଆଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଏସୀୟ କ୍ରୀଡା 2018ର 65 କିଗ୍ରା ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣ ପଦକ ବିଜୟୀ ହୋଇଥିବା ବଜରଙ୍ଗ ପୁନିଆଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “65 କିଗ୍ରା ଫ୍ରିଷ୍ଟାଇଲ କୁସ୍ତିରେ ସ୍ମରଣୀୟ ପଦକ ବିଜୟୀ ହୋଇଥିବା ବଜରଙ୍ଗ ପୁନିଆଙ୍କୁ ଅଭିନନ୍ଦନ । ଏହି ବିଜୟ ଅଧିକ ସ୍ୱତନ୍ତ୍ର, କାରଣ ଏହା ହେଉଛି ଏସୀୟ କ୍ରୀଡା-2018ରେ ଭାରତର ପ୍ରଥମ ସ୍ୱର୍ଣ୍ଣ ପଦକ । ଆପଣଙ୍କର ଭବିଷ୍ୟତ ଉଦ୍ୟମ ପାଇଁ ଶୁଭେଚ୍ଛା,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ କାନାଡାର ପୂର୍ବତନ ପ୍ରଧାନମନ୍ତ୍ରୀ ଷ୍ଟିଫେନ ହାର୍ପର

କାନାଡାର ପୂର୍ବତନ ପ୍ରଧାନମନ୍ତ୍ରୀ ଷ୍ଟିଫେନ ହାର୍ପର ନୂଆଦିଲ୍ଲୀ ରାଇସିନା କଥାବାର୍ତ୍ତାରେ ଅଂଶଗ୍ରହଣ କରିବା ଲାଗି ଭାରତ ଗସ୍ତରେ ଆସିଥିବା ଅବସରରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଉଭୟ ନେତା ଭାରତ-କାନାଡା ଦ୍ଵୀପାକ୍ଷିକ ସମ୍ବନ୍ଧରେ ଉନ୍ନତି ଏବଂ ପ୍ରମୁଖ ବୈଶ୍ଵିକ ପ୍ରସଙ୍ଗ ତଥା ଆନ୍ତର୍ଜାତିକସ୍ତରରେ ଗଣତାନ୍ତ୍ରିକ ରାଷ୍ଟ୍ରଗୁଡିକ ମଧ୍ୟରେ ପାରସ୍ପରିକ ସହଯୋଗ ନେଇ ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ଜୁଲାଇ 28 ଏବଂ 29 ଲକ୍ଷ୍ନୌ ଗସ୍ତରେ ଯିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା 28 ଓ 29 ଜୁଲାଇରେ ଦୁଇ ଦିନିଆ ଲକ୍ଷ୍ନୌ ଗସ୍ତରେ ଯିବେ । ଜୁଲାଇ 28 ତାରିଖ ଦିନ "Transforming  ତାରିଖରେ ପ୍ରଧାନମନ୍ତ୍ରୀ ଲକ୍ଷ୍ନୌଠାରେ ଏହି ପ୍ରକଳ୍ପଗୁଡିକ ପାଇଁ ହେବାକୁ ଥିବା ଭିତ୍ତିପ୍ରସ୍ତର ସ୍ଥାପନ ସମାରୋହରେ ଯୋଗଦେବେ ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ସ୍ୱର୍ଣ୍ଣ ପଦକ ବିଜେତା ଭାରୋତ୍ତୋଳକ ଅଚିନ୍ତ ଶିଉଲିଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ସ୍ୱର୍ଣ୍ଣପଦକ ବିଜେତା ଭାରୋତ୍ତଳକ ଅଚିନ୍ତ ଶିଉଲିଙ୍କୁ ଅଭିନନ୍ଦନ ଜଣାଇଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ, ରାଜ୍ୟଗୋଷ୍ଠୀ କ୍ରୀଡା ପାଇଁ ଭାରତୀୟ ଦଳ ପ୍ରସ୍ଥାନ କରିବା ପୂର୍ବରୁ ଅଚିନ୍ତ ଶିଉଲିଙ୍କ ସହ ହୋଇଥିବା ବାର୍ତ୍ତାଳାପ ଶେୟାର କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ପ୍ରତିଭାବାନ ଅଚିନ୍ତ ଶିଉଲି ରାଜ୍ୟଗୋଷ୍ଠୀ କ୍ରୀଡାରେ ସ୍ୱର୍ଣ୍ଣପଦକ ଜିତିଥିବାରୁ ଆନନ୍ଦିତ । ଶାନ୍ତ ସ୍ୱଭାବ ଓ ଅଧ୍ୟବସାୟ ପାଇଁ ସେ ପରିଚିତ । ଏହି ନିଆରା ସଫଳତା ପାଇଁ ସେ କଠିନ ପରିଶ୍ରମ କରିଥିଲେ । ଆଗାମୀ ଭବିଷ୍ୟତ ପାଇଁ ତାଙ୍କୁ ଶୁଭକାମନା ।” “ରାଜ୍ୟଗୋଷ୍ଠୀ କ୍ରୀଡା ପାଇଁ ଆମ ଦଳ ପ୍ରସ୍ଥାନ କରିବା ପୂର୍ବରୁ ଅଚିନ୍ତ ଶିଉଲିଙ୍କ ସହ କଥାବାର୍ତ୍ତା ହୋଇଥିଲି । ନିଜ ମା ଓ ଭାଇଙ୍କ ଠାରୁ ତାଙ୍କୁ ମିଳିଥିବା ସମର୍ଥନ ସମ୍ପର୍କରେ ଆଲୋଚନା କରିଥିଲୁ । ଆଶା କରୁଛି ଗୋଟିଏ ପଦକ ଜିତି ସାରିଥିବାରୁ ଏବେ ଫିଲ୍ମ ଦେଖିବାକୁ ତାଙ୍କୁ ସମୟ ମିଳିବ ।”
ପାରମ୍ପରିକ ଔଷଧ ପ୍ରଣାଳୀ କ୍ଷେତ୍ରରେ ଲାଗି ଭାରତ, କଲମ୍ବିଆ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପାରମ୍ପରିକ ଔଷଧ ପ୍ରଣାଳୀ କ୍ଷେତ୍ରରେ ସହଯୋଗ ଲାଗି ଭାରତ ଏବଂ କଲମ୍ବିଆ ମଧ୍ୟରେ ସ୍ୱାକ୍ଷରିତ ବୁଝାମଣା(ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହାଦ୍ୱାରା କଲମ୍ବିଆରେ ଭାରତର ପାରମ୍ପରିକ ଔଷଧର ପ୍ରଚାର ଏବଂ ପ୍ରସାର ହୋଇପାରିବ । ଏମଓୟୁର ଫଳସ୍ୱରୂପ ଚିକିତ୍ସକମାନଙ୍କୁ ପ୍ରଶିକ୍ଷଣ ଦେବା ଲାଗି ବିଶେଷଜ୍ଞମାନଙ୍କ ଆଦାନପ୍ରଦାନ, ପାରମ୍ପରିକ ଔଷଧ ପ୍ରଣାଳୀରେ ସହଯୋଗପୂର୍ଣ୍ଣ ଗବେଷଣା ଦ୍ୱାରା ଔଷଧ ବିକାଶ ଏବଂ ପାରମ୍ପରିକ ଚିକିତ୍ସା କ୍ଷେତ୍ରରେ ନୂତନ ଉଦ୍ଭାବନ ହୋଇପାରିବ ।
ସୁରତ ଗଣଦୌଡ କାର୍ଯ୍ୟକ୍ରମ ପ୍ରାରମ୍ଭ ଅବସରରେ ପ୍ରଧାନମନ୍ତ୍ରୀଙ୍କ ବକ୍ତବ୍ୟର ଉଦ୍ଧୃତାଂଶ

ଯେତେବେଳେ ଜନସାଧାରଣ କିଛି ପାଇବା ପାଇଁ ଆଶା କରନ୍ତି, ସେତେବେଳେ କୌଣସି ଶକ୍ତି ତାଙ୍କୁ ଅଟକାଇ ପାରିବ ନାହିଁ । ଏହା ହେଉଛି ଜନସାଧାରଣଙ୍କ ଶକ୍ତି । କୌଣସି ଦେଶ ନେତା କିମ୍ବା ସରକାରଙ୍କ ଦ୍ୱାରା ନିର୍ମାଣ ହୋଇନଥାଏ । ଜନସାଧାରଣଙ୍କ ଶକ୍ତି ହିଁ ରାଷ୍ଟ୍ରକୁ ନିର୍ମାଣ କରିଥାଏ । ଆମକୁ ଏକ ନୂତନ ଭାରତର ନର୍ମାଣ କରିବାର ଅଛି, ଯାହାକି ଜାତିଗତ ରାଜନୀତି, ସାମ୍ପ୍ରଦାୟିକତା ଏବଂ ଦୁର୍ନୀତିରୁ ମୁକ୍ତ ଥିବ । ଆମକୁ ଏକ ଏପରି ଭାରତର ନିର୍ମାଣ କରିବାକୁ ହେବ ଯେଉଁଠାରେ କି ପ୍ରତ୍ୟେକ ନାଗରିକ ସଶକ୍ତ ହେବେ । ସୁରତ ସହରର ଅଧିବାସୀଙ୍କ ପାଖରେ ଅସାଧାରଣ ସଂକଳ୍ପ ରହିଛି । ଏହା ହେଉଛି ଏପରି ଏକ ସହର ଯାହାକି ଐକ୍ୟରେ ବିଶ୍ୱାସ କରେ । ଚଳିତ ବର୍ଷ ଜୁନ ମାସରେ ଯୋଗ ଦିବସ ଏବଂ ଅକ୍ଟୋବର ମାସରେ ‘ଏକତା ପାଇଁ ଦୌଡ଼’ରେ ସକାରାତ୍ମକ ଭାବେ ଭାଗ ନେବା ପାଇଁ ମୁଁ ସୁରତର ନାଗରିକମାନଙ୍କୁ ଅନୁରୋଧ କରୁଛି । ଜନସାଧାରଣଙ୍କ ସ୍ୱାସ୍ଥ୍ୟ ପାଇଁ ଏପରି ମାରାଥନ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । କ୍ରୀଡ଼ାକୁ ଆପଣେଇବା ପାଇଁ ମୁଁ ଜନସାଧାରଣଙ୍କୁ ଅନୁରୋଧ କରୁଛି । ଏହା ଭଲ ସ୍ୱାସ୍ଥ୍ୟ ପ୍ରଦାନ କରିବା ସହ ଦଳୀୟ ଭାବନାକୁ ସୁଦୃଢ଼ କରିଥାଏ । ଏକ ନୂତନ ଭାରତ ନିର୍ମାଣ କରିବା ହେଉଛି ଆମର ଲକ୍ଷ୍ୟ । ଭାରତର ସ୍ୱାଧୀନତା ପାଇଁ ନିଜକୁ ବଳିଦାନ ଦେଇଥିବା ମହାପୁରୁଷ ଏବଂ ମହିଳାମାନଙ୍କ ପାଇଁ ଏହା ଶ୍ରେଷ୍ଠ ସମ୍ମାନ ।
ଖାଲସା ସାଜନା ଦିବସ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖାଲସା ସାଜନା ଦିବସ ଅବସରରେ ସମସ୍ତଙ୍କୁ ବିଶେଷ କରି ଶିଖମାନଙ୍କୁ ଶୁଭେଚ୍ଛା ଜଣାଇଛନ୍ତି । ସେ କହିଛନ୍ତି ଯେ ଖାଲସା ପନ୍ଥ ସମଗ୍ର ବିଶ୍ୱରେ ଅଗଣିତ ଲୋକଙ୍କୁ ଉତ୍ସାହିତ କରିଥାଏ । ଏହା ଦ୍ୱାରା ଅନୁପ୍ରାଣିତ ହୋଇ ଶିଖମାନେ ନିଜକୁ ବିଶ୍ୱ ସ୍ତରରେ ବିଭିନ୍ନ କ୍ଷେତ୍ରରେ ପ୍ରତିଷ୍ଠିତ କରିପାରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ପ୍ରତ୍ୟେକଙ୍କୁ ଶୁଭେଚ୍ଛା, ବିଶେଷକରି ଶିଖମାନଙ୍କୁ ଖାଲସା ସାଜନା ଦିବସର ବିଶେଷ ଉତ୍ସବରେ ଅଭିନନ୍ଦନ । ଖାଲସା ସଂସ୍କୃତି ସମଗ୍ର ବିଶ୍ୱରେ ଅଗଣିତ ଲୋକଙ୍କୁ ପ୍ରେରଣା ଯୋଗାଇଥାଏ । ଏଥିରୁ ଅନୁପ୍ରାଣିତ ହୋଇ ଶିଖମାନେ ବିଶ୍ୱର ବିଭିନ୍ନ କ୍ଷେତ୍ରରେ ନିଜକୁ ପ୍ରତିଷ୍ଠିତ କରିପାରିଛନ୍ତି ।”
ରିଓ ଅଲିମ୍ପିକ୍ସ ମହିଳା ବେଡମିଣ୍ଟନ ସେମି-ଫାଇନାଲରେ ବିଜୟ ପାଇଁ ପି.ଭି.ସିନ୍ଧୁଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ରିଓ ଅଲିମ୍ପିକ୍ସ ମହିଳା ସିଙ୍ଗଲ୍ସ ବେଡମିଣ୍ଟନ ସେମି-ଫାଇନାଲରେ ବିଜୟ ପାଇଁ ଭାରତୀୟ ଖେଳାଳୀ ପି.ଭି.ସିନ୍ଧୁଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ଚମତ୍କାର ପ୍ରଦର୍ଶନ ପି. ଭି. ସିନ୍ଧୁ । ତୁମେ ଭାରତକୁ ଗର୍ବିତ କଲ ! ଫାଇନାଲ ପାଇଁ ଶୁଭେଚ୍ଛା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅବସରପ୍ରାପ୍ତ କର୍ଣ୍ଣେଲ ଏଚ କେ ସଚଦେବାଙ୍କ ପତ୍ନୀ ଶ୍ରୀମତୀ ଉମା ସଚଦେବାଙ୍କୁ ଭେଟିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀମତୀ ଉମା ସଚଦେବାଙ୍କୁ ଭେଟିଥିଲେ । ୯୦ ବର୍ଷ ବୟସ୍କା ଉମା ତାଙ୍କ ସ୍ୱାମୀ ଅବସରପ୍ରାପ୍ତ କର୍ଣ୍ଣେଲ ଏଚ୍‌.କେ ସଚଦେବାଙ୍କ ଦ୍ୱାରା ଲିଖିତ ୩ ଟି ପୁସ୍ତକର କପି ପ୍ରଧାନମନ୍ତ୍ରୀଙ୍କୁ ପ୍ରଦାନ କରିଥିଲେ । ଏକାଧିକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ଶ୍ରୀମତୀ ଉମା ସଚଦେବା ଜୀଙ୍କ ସହ ମୋର ଏକ ସ୍ମରଣୀୟ ଆଲୋଚନା ହୋଇଥିଲା । ତାଙ୍କୁ ୯୦ ବର୍ଷ ବୟସ ହୋଇଛି ଏବଂ ସେ ବହୁତ ଶକ୍ତିଶାଳୀ ଏବଂ ଆଶାବାଦୀ ମନୋଭାବରେ ଆଶୀର୍ବାଦ ପ୍ରାପ୍ତ ହୋଇଛନ୍ତି । ତାଙ୍କ ସ୍ୱାମୀ ଅବସରପ୍ରାପ୍ତ କର୍ଣ୍ଣେଲ ଏଚ୍‌.କେ ସଚଦେବା ଜଣେ ସମ୍ମାନସ୍ପଦ ବ୍ୟକ୍ତି ଥିଲେ । ଉମା ଜୀ ହେଉଛନ୍ତି ଜେନେରାଲ୍ ବେଦମଲିକ୍ ଜୀଙ୍କ ମାଉସୀ ।” “ଉମା ଜୀ ମୋତେ ତାଙ୍କ ସ୍ୱାମୀଙ୍କ ଦ୍ୱାରା ଲିଖିତ ୩ ଟି ପୁସ୍ତକର କପି ଦେଇଛନ୍ତି । ସେଥିମଧ୍ୟରୁ ଦୁଇଟି ଗୀତା ସହିତ ଜଡିତ ଏବଂ ତୃତୀୟଟି ‘ରକ୍ତ ଏବଂ ଲୁହ' ଶୀର୍ଷକ ହେଉଛି ଅବସରପ୍ରାପ୍ତ କର୍ଣ୍ଣେଲ ଏଚ୍‌.କେ ସଚଦେବାଙ୍କ ବିଭାଜନ ସମୟର ଦୁଃଖଦ ଘଟଣାର ଅନୁଭୂତି ଏବଂ ତାଙ୍କ ଜୀବନ ଉପରେ ଏହାର ପ୍ରଭାବ ।” “ଆମେ ୧୪ ଅଗଷ୍ଟକୁ ବିଭାଜନର ଭୟଙ୍କର ଦିବସ ରୂପେ ପାଳନ କରିବାକୁ ଭାରତର ନିଷ୍ପତ୍ତି ବିଷୟରେ ଆଲୋଚନା କରିଥିଲୁ, ବିଭାଜନ ଯୋଗୁଁ ଯେଉଁମାନେ କ୍ଷତିଗ୍ରସ୍ତ ହୋଇଥିଲେ ସେମାନଙ୍କୁ ଶ୍ରଦ୍ଧାଞ୍ଜଳୀ, ସେମାନେ ଜୀବନକୁ ବାଜି ଲଗାଇ ଜାତୀୟ ପ୍ରଗତିରେ ସହଯୋଗ କରିଥିଲେ । ସେମାନେ ମାନବିକ ସ୍ଥିରତା ଏବଂ ଧୈର୍ଯ୍ୟକୁ ଦର୍ଶାଇଛନ୍ତି ।”
2014, 2015  ଓ 2016 ବର୍ଷ ଲାଗି ଟାଗୋର ସାଂସ୍କୃତିକ ସଦଭାବନା ପୁରସ୍କାର ପ୍ରଦାନ କଲେ ରାଷ୍ଟ୍ରପତି;

ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ ଆଜି ଆୟୋଜିତ ଏକ ସମାରୋହରେ 2014, 2015 ଏବଂ 2016 ବର୍ଷ ପାଇଁ ଟାଗୋର ସାଂସ୍କୃତିକ ସଦଭାବନା ପୁରସ୍କାର ପ୍ରଦାନ କରିଛନ୍ତି । ଏହି ତିନି ବର୍ଷ ପାଇଁ ଯଥାକ୍ରମେ ଶ୍ରୀ ରାଜକୁମାର ସିଂହଜିତ ସିଂ, ଛାୟାନତ (ବାଂଲାଦେଶର ଏକ ସାଂସ୍କୃତିକ ସଂଗଠନ) ଏବଂ ଶ୍ରୀରାମ ଭନଜୀ ସୁତାରଙ୍କୁ ପୁରସ୍କାର ପ୍ରଦାନ କରାଯାଇଥିଲା । ପୁରସ୍କାର ବିଜେତାମାନଙ୍କୁ ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଗଠିତ ବିଚାରକ ମଣ୍ଡଳୀ ଚୟନ କରିଥିଲେ । ଏହି ବିଚାରକ ମଣ୍ଡଳୀରେ ଭାରତର ପ୍ରଧାନ ବିଚାରପତି ଜଷ୍ଟିସ ରଞ୍ଜନ ଗୋଗୋଇ, ପୂର୍ବତନ ମୁଖ୍ୟ ନିର୍ବାଚନ ଆୟୁକ୍ତ ଶ୍ରୀ ଏନ. ଗୋପାଳସ୍ୱାମୀ ଏବଂ ଭାରତୀୟ ସାଂସ୍କୃତିକ ସମ୍ପର୍କ ପରିଷଦର ଅଧ୍ୟକ୍ଷ ଶ୍ରୀ ବିନୟ ସହସ୍ରବୁଦ୍ଧେ ସାମିଲ ଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ସଂସ୍କୃତି ଏକ ରାଷ୍ଟ୍ରର ଜୀବନ ପ୍ରଦାନକାରିଣୀ ହୋଇଥାଏ କାରଣ ଏହା ସେହି ଦେଶକୁ ପରିଚୟ ପ୍ରଦାନ କରିଥାଏ । ଭାରତର ସମୃଦ୍ଧ ସାଂସ୍କୃତି ଐତିହ୍ୟ ଉପନିବେଶବାଦ ଏବଂ ବିଦେଶୀ ଆକ୍ରମଣ ସତ୍ୱେ ସୁରକ୍ଷିତ ରହିଛି । ଗୁରୁଦେବ ଟାଗୋର ଏବଂ ସ୍ୱାମୀ ବିବେକାନନ୍ଦଙ୍କ ଭଳି ବ୍ୟକ୍ତିବିଶେଷଙ୍କ ଯୋଗଦାନ କାରଣରୁ ଏହା ସମ୍ଭବ ହୋଇପାରିଛି । ପ୍ରଧାନମନ୍ତ୍ରୀ କହିଥିଲେ ଯେ ଭାରତର ବହୁମୁଖୀ ଐତିହ୍ୟ ଗୁରୁଦେବଙ୍କ କାର୍ଯ୍ୟରେ ପରିଲକ୍ଷିତ ହୋଇଛି । ରବୀନ୍ଦ୍ର ସଙ୍ଗୀତରେ ଆମ ଦେଶର ସମସ୍ତ ରଙ୍ଗର ସମାବେଶ ରହିଛି ଏବଂ ଏହା କୌଣସି ଭାଷା ସହିତ ବାନ୍ଧି ହୋଇରହିନାହିଁ । ସେ କହିଥିଲେ ଯେ ଟାଗୋରଙ୍କ ଶିକ୍ଷାକୁ କାଳାତୀତ ବୋଲି କୁହାଯାଇଥାଏ ଏବଂ ବିଶ୍ୱ ତାଙ୍କ କୃତିରୁ ଅନେକ କିଛି ଶିକ୍ଷାଲାଭ କରିଥାଏ । “ସେ ଭାରତୀୟ ଲୋକ କଳା ଏବଂ ପାରମ୍ପରିକ ନୃତ୍ୟକୁ ସଂସ୍କୃତିର ସଂକେତ ରୂପରେ ମାନ୍ୟତା ଦେଇଛନ୍ତି”, ପ୍ରଧାନମନ୍ତ୍ରୀ କହିଥିଲେ । ମଣିପୁରୀ ନୃତ୍ୟର ପ୍ରତିପାଦକ ଶ୍ରୀ ରାଜକୁମାର ସିଂହଜିତ ସିଂହଙ୍କୁ 2014 ଲାଗି ଏହି ପୁରସ୍କାର ପ୍ରଦାନ କରାଯାଇଥିଲା । ଗୁରୁଦେବ ରବୀନ୍ଦ୍ରନାଥ ଟାଗୋରଙ୍କ କୃତି ଏବଂ ବାଂଲା କଳାର ପ୍ରସାର କ୍ଷେତ୍ରରେ ଯୋଗଦାନ ଲାଗି ବାଂଲାଦେଶର ସାଂସ୍କୃତିକ ସଂଗଠନ ଛାୟାନତକୁ 2015 ବର୍ଷ ଲାଗି ପୁରସ୍କାର ପ୍ରଦାନ କରାଯାଇଥିଲା । ବିଶିଷ୍ଟ ମୂର୍ତ୍ତିକାର ଏବଂ ବିଦ୍ୱାନ ଶ୍ରୀ ରାମ ଭନଜୀ ସୁତାରଙ୍କୁ 2016 ବର୍ଷ ଲାଗି ଏହି ପୁରସ୍କାର ପ୍ରଦାନ କରାଯାଇଥିଲା । ରବିନ୍ଦ୍ରନାଥ ଟାଗୋରଙ୍କ 150ତମ ଜୟନ୍ତୀ ଉପଲକ୍ଷେ ସରକାର 2012ଠାରୁ ସାଂସ୍କୃତିକ ସଦଭାବନା ନିମନ୍ତେ ଟାଗୋର ପୁରସ୍କାର ପ୍ରତିଷ୍ଠା କରିଥିଲେ । ଏହି ପୁରସ୍କାର ପ୍ରତିବର୍ଷ ପ୍ରଦାନ କରାଯାଇଥାଏ । ଏଥିରେ 1 କୋଟି ଟଙ୍କାର ପୁରସ୍କାର ରାଶି ସହିତ ଏକ ସମ୍ବର୍ଦ୍ଧନା ପତ୍ର, ଏକ ପଟ୍ଟିକା ସହିତ ଏକ ଉତ୍କୃଷ୍ଟ ପାରମ୍ପରିକ ହସ୍ତକଳା କିମ୍ବା ହସ୍ତତନ୍ତ ବସ୍ତୁ ପ୍ରଦାନ କରାଯାଇଥାଏ ।
ବ୍ଲାକଷ୍ଟୋନ ଅଧ୍ୟକ୍ଷ, ସିଇଓ ଓ ସହ-ପ୍ରତିଷ୍ଠାତା ଶ୍ରୀ ଷ୍ଟିଫେନ ସ୍ୱାର୍ଜମାନଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ବ୍ଲାକଷ୍ଟୋନ ଅଧ୍ୟକ୍ଷ, ସିଇଓ ଓ ସହ-ପ୍ରତିଷ୍ଠାତା ଶ୍ରୀ ଷ୍ଟିଫେନ ସ୍ୱାର୍ଜମାନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଭାରତରେ ବ୍ଲାକଷ୍ଟୋନର ଚାଲିଥିବା ପ୍ରକଳ୍ପ ଓ ଭିତ୍ତିଭୂମି ଏବଂ ରିଅଲ ଇଷ୍ଟେଟ କ୍ଷେତ୍ରରେ ପୁଞ୍ଜିନିବେଶ ପାଇଁ ଆଗ୍ରହ ସମ୍ପର୍କରେ ଶ୍ରୀ ସ୍ୱାର୍ଜମାନ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଜାତୀୟ ଭିତ୍ତିଭୂମି ପାଇପଲାଇନ ଓ ଜାତୀୟ ମୁଦ୍ରୀକରଣ ପାଇପଲାଇନ ଅନ୍ତର୍ଗତ ଭାରତରେ ନିବେଶର ସୁଯୋଗ ସମ୍ପର୍କରେ ଉଭୟେ ଆଲୋଚନା କରିଥିଲେ ।
ଗୁରୁ ଗୋବିନ୍ଦ ସିଂଙ୍କ ଜନ୍ମବାର୍ଷିକୀ ଉପଲକ୍ଷେ ସ୍ମାରକୀ ମୁଦ୍ରା ଉନ୍ମୋଚନ କରିବେ ପ୍ରଧାନମନ୍ତ୍ରୀ

ଜାନୁଆରୀ 13, 2019ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁ ଗୋବିନ୍ଦ ସିଂଙ୍କ ଉପରେ ଏକ ସ୍ମାରକୀ ମୁଦ୍ରା ଉନ୍ମୋଚନ କରିବେ । ଗୁରୁ ଗୋବିନ୍ଦ ସିଂଙ୍କ ଜନ୍ମବାର୍ଷିକୀ ଉପଲକ୍ଷେ ଏହା କରାଯିବ । ପ୍ରଧାନମନ୍ତ୍ରୀ ମଧ୍ୟ ଏହି ଅବସରରେ ଉଦବୋଧନ ଦେବାର କାର୍ଯ୍ୟକ୍ରମ ରହିଛି । ଶିଖମାନଙ୍କ ଦଶମ ଧର୍ମଗୁରୁ ଭାବେ ପରିଚିତ ଗୁରୁ ଗୋବିନ୍ଦ ସିଂ ତାଙ୍କର ବାଣୀ ଏବଂ ବିଚାର ଦ୍ୱାରା ଅନେକଙ୍କ ପାଇଁ ପ୍ରେରଣାର ଉତ୍ସ ହୋଇ ରହିଆସିଛନ୍ତି । ଜାନୁଆରୀ 5, 2017ରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଶ୍ରୀ ଗୁରୁ ଗୋବିନ୍ଦ ସିଂଙ୍କ 350ତମ ଜନ୍ମ ବାର୍ଷିକୀରେ ଯୋଗ ଦେଇଥିଲେ । ଏହି ଅବସରରେ ସେ ସ୍ମାରକୀ ଡାକ ଟିକେଟ ଉନ୍ମୋଚନ କରିଥିଲେ । ଗୁରୁ ଗୋବିନ୍ଦ ସିଂ କିପରି ଅଭିନବ ଢଙ୍ଗରେ ଖାଲସା ସମ୍ପ୍ରଦାୟ ଏବଂ ଭାରତର ବିଭିନ୍ନ ଭାଗରୁ ପ୍ରତିନିଧିତ୍ୱ କରୁଥିବା ପାଞ୍ଚ ଜଣ ପଞ୍ଚ ପ୍ୟାରାଙ୍କୁ ନେଇ ଦେଶକୁ ଏକତ୍ରିତ କରିବା ଲାଗି ପ୍ରୟାସ କରିଥିଲେ ସେ ବିଷୟରେ ପ୍ରଧାନମନ୍ତ୍ରୀ ତାଙ୍କ ଅଭିଭାଷଣରେ ଆଲୋକପାତ କରିଥିଲେ । ସମାଜର ଦୁର୍ବଳ ଶ୍ରେଣୀର ଲୋକମାନଙ୍କ ପାଇଁ ଗୁରୁ ଗୋବିନ୍ଦ ସିଂ କିପରି ସଂଘର୍ଷ କରିଥିଲେ ତାହା ସ୍ମରଣ କରି ପ୍ରଧାନମନ୍ତ୍ରୀ 30 ଡିସେମ୍ବର, 2018ରେ ପ୍ରସାରିତ ହୋଇଥିବା ତାଙ୍କର ମାସିକ ରେଡିଓ କାର୍ଯ୍ୟକ୍ରମ ମନ କି ବାତରେ କହିଥିଲେ ଯେ ମାନବ ସଂଘର୍ଷ ଦୂର କରିବା ହିଁ ସର୍ବଶ୍ରେଷ୍ଠ ସେବା ବୋଲି ଗୁରୁ ଗୋବିନ୍ଦ ସିଂ ବିଶ୍ୱାସ କରିଥିଲେ । ଗୁରୁ ଗୋବିନ୍ଦ ସିଂ ଜୀଙ୍କ ବୀରତ୍ୱ, ବଳିଦାନ ଏବଂ ସମର୍ପଣକୁ ସେ ଉଚ୍ଚ ପ୍ରଶଂସା କରିଥିଲେ । 18 ଅକ୍ଟୋବର 2016ରେ ଲୁଧିଆନା ଜାତୀୟ ଏମଏମଏମଇ ପୁରସ୍କାର ସମାରୋହରେ ପ୍ରଧାନମନ୍ତ୍ରୀ ସ୍ମରଣ କରାଇ ଦେଇଥିଲେ ଯେ କିପରି ଗୁରୁ ଗୋବିନ୍ଦ ସିଂ ସମଗ୍ର ମାନବ ଜାତିକୁ ଏକ ସମାନ ଭାବେ ବିବେଚନା କରିବା ଲାଗି ବାର୍ତ୍ତା ଦେଇଥିଲେ – କେହି କାହା ଠାରୁ ବଡ଼ କିମ୍ବା ଛୋଟ, ଛୁଆଁ କିମ୍ବା ଅଛୁଆଁ ନୁହନ୍ତି – ଏହି ବିଚାରର ଏବେ ବି ପ୍ରାସଙ୍ଗିକତା ରହିଛି । 15 ଅଗଷ୍ଟ, 2016ରେ ନିଜର ସ୍ୱାଧୀନତା ଦିବସ ଅଭିଭାଷଣରେ ପ୍ରଧାନମନ୍ତ୍ରୀ ଶିଖ ଧର୍ମଗୁରୁମାନଙ୍କ ଦେଶ ପାଇଁ ପ୍ରାଣବଳୀ ଦେବାର ପରମ୍ପରାକୁ ସ୍ମରଣ କରାଇଦେଇଥିଲେ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ୟୁରୋପୀୟ ୟୁନିଅନର ବୈଦେଶିକ ବ୍ୟାପାର ଓ ସୁରକ୍ଷା ନୀତି ସଂକ୍ରାନ୍ତ ଉଚ୍ଚ ପ୍ରତିନିଧି

ୟୁରୋପୀୟ ୟୁନିଅନର ବୈଦେଶିକ ବ୍ୟାପାର ଓ ସୁରକ୍ଷା ନୀତି ସଂକ୍ରାନ୍ତ ଉଚ୍ଚ ପ୍ରତିନିଧି ସୁଶ୍ରୀ ଫେଡେରିକା ମୋଘେରିନୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ମୋଦୀ ଏବଂ ସୁଶ୍ରୀ ମୋଘେରିନୀ ଦ୍ଵିପାକ୍ଷିକ ସ୍ଵାର୍ଥଜଡିତ ଆଞ୍ଚଳିକ ଓ ବୈଶ୍ଵିକ ପ୍ରସଙ୍ଗଗୁଡିକର ଆଲୋଚନା କରିଥିଲେ । ଭାରତ ଓ ୟୁରୋପୀୟ ୟୁନିଅନ ମଧ୍ୟରେ ବ୍ୟାପକ ନିରାପତ୍ତା ସହଯୋଗ ବିଶେଷକରି ଆତଙ୍କବାଦ ନିରୋଧୀ ସହଯୋଗକୁ ବୃଦ୍ଧି କରିବା ଦିଗରେ ସହମତ ହୋଇଥିଲେ । ଭାରତ-ୟୁରୋପୀୟ ୟୁନିଅନ ଶିଖର ବୈଠକ ଲାଗି ଗତ ମାର୍ଚ୍ଚ 2016ରେ ତାଙ୍କର ସଫଳ ବ୍ରସେଲ୍ସ ଗସ୍ତ ସମ୍ପର୍କରେ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ଆସନ୍ତା ଅକ୍ଟୋବରରେ ହେବାକୁଥିବା ପରବର୍ତ୍ତୀ ଶିଖର ବୈଠକ ପାଇଁ ସେ ଆଗ୍ରହର ସହ ଅପେକ୍ଷା କରିଛନ୍ତି ବୋଲି ପ୍ରଧାନମନ୍ତ୍ରୀ ଆଲୋଚନା କାଳରେ କହିଥିଲେ ।
ଜମ୍ମୁ ଓ କଶ୍ମୀରରେ ଡାକ୍ତରୀ ଶିକ୍ଷାର ନୂଆ ଯୁଗକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜମ୍ମୁ ଓ କଶ୍ମୀରରେ ଡାକ୍ତରୀ ଶିକ୍ଷାର ନୂଆ ଯୁଗକୁ ପ୍ରଶଂସା କରିଛନ୍ତି । ଜମ୍ମୁ ଓ କଶ୍ମୀରରେ ଚିକିତ୍ସା ଭିତ୍ତିଭୂମିକୁ ସୁଦୃଢ କରିବା ସହ ଯୁବପୀଢିଙ୍କ ସଶକ୍ତିକରଣ ପାଇଁ ୨୦ଟି ଜିଲ୍ଲା ସରକାରୀ ଡାକ୍ତରଖାନାରେ ୨୬୫ ଡିଏନବି ସ୍ନାତକୋତ୍ତର ସିଟ୍ ଖୋଲିବା ପାଇଁ ସରକାରଙ୍କ ନିଷ୍ପତ୍ତିକୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଶ୍ରୀ ମନସୁଖ ମାଣ୍ଡଭିୟଙ୍କ ଏକ ଟ୍ୱିଟକୁ ଶେୟାର କରି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଜମ୍ମୁ ଓ କଶ୍ମୀରରେ ଚିକିତ୍ସା ଭିତ୍ତିଭୂମି ସୁଦୃଢ କରିବା ସହ ଯୁବପୀଢିଙ୍କ ସଶକ୍ତିକରଣ ପାଇଁ ଏହା ଏକ ଗୁରୁତ୍ୱପୂର୍ଣ୍ଣ ପଦକ୍ଷେପ ।”
ବାହାଦୁରଗଡ- ମୁଣ୍ଡକା ମେଟ୍ରୋ ଲାଇନକୁ ଭିଡିଓ କନଫେରେନ୍ସ ଯୋଗେ ଉଦଘାଟନ କଲେ ପ୍ରଧାନମନ୍ତ୍ରୀ

ବାହାଦୁରଗଡ-ମୁଣ୍ଡକା ମେଟ୍ରୋ ଲାଇନକୁ ଭିଡିଓ କନଫେରେନ୍ସ ମାଧ୍ୟମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉଦଘାଟନ କରିଛନ୍ତି । ଦିଲ୍ଲୀ ମେଟ୍ରୋର ଏହି ନୂତନ ସେକ୍ସନର ଶୁଭାରମ୍ଭ ନେଇ ହରିୟାନା ଓ ଦିଲ୍ଲୀ ଅଧିବାସୀଙ୍କୁ ଅଭିନନ୍ଦନ ଜଣାଇ ସେ କହିଥିଲେ ଯେ ବାହାଦୁରଗଡ ଦିଲ୍ଲୀ ସହ ସଂଯୁକ୍ତ ହେବାର ଦେଖି ସେ ଅତ୍ୟନ୍ତ ଆନନ୍ଦିତ । ଗୁରୁଗ୍ରାମ ଏବଂ ଫରିଦାବାଦ ପରେ ଏହିପରି ସଂଯୁକ୍ତ ହେବା ନେଇ ଏହା ହେଉଛି ହରିୟାନାର ତୃତୀୟ ଅଂଚଳ । ଦିଲ୍ଲୀର ମେଟ୍ରୋ ନାଗରିକମାନଙ୍କ ଜୀବନ ଉପରେ କିପରି ସକାରାତ୍ମକ ପ୍ରଭାବ ପକାଇଛି ପ୍ରଧାନମନ୍ତ୍ରୀ ସେ ସମ୍ବନ୍ଧରେ ପ୍ରକାଶ କରିଥିଲେ । ବାହାଦୁରଗଡ ଅନେକ ଅର୍ଥନୈତିକ ପ୍ରଗତି କରିଥିବା ପ୍ରକାଶ କରି ପ୍ରଧାନମନ୍ତ୍ରୀ କହିଥିଲେ ଯେ ସେଠାରେ ଅନେକ ଶିକ୍ଷାନୁଷ୍ଠାନ ରହିଛି ଏବଂ ସେଠାରୁ ଛାତ୍ରମାନେ ଦିଲ୍ଲୀ ଆସିଥା’ନ୍ତି । ମେଟ୍ରୋ ଏହାକୁ ଆହୁରି ସୁବିଧାଜନକ କରିବ ବୋଲି ସେ କହିଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ସଂଯୋଗ ଏବଂ ଉନ୍ନୟନ ମଧ୍ୟରେ ଏକ ସିଧାସଳଖ ସଂପୃକ୍ତି ରହିଛି । ସେ କହିଲେ ଯେ ମେଟ୍ରୋ ଦ୍ୱାରା ଏହି ଅଂଚଳରେ ଅଧିକ ନିଯୁକ୍ତି ସୁଯୋଗ ସୃଷ୍ଟି ହେବ । ପ୍ରଧାନମନ୍ତ୍ରୀ କହିଲେ ଯେ ଦେଶବ୍ୟାପୀ ମେଟ୍ରୋ ରେଳ ନେଟୱର୍କର ମାନରେ ସମାନତା ଓ ଉନ୍ନତି ଆଣିବା ପାଇଁ କେନ୍ଦ୍ର ସରକାର ମେଟ୍ରୋ ସହିତ ସମ୍ପର୍କିତ ଏକ ନୀତି ନିର୍ଦ୍ଧାରଣ କରିଛନ୍ତି । ସେ କହିଲେ ଯେ ଏହାର ଉଦ୍ଦେଶ୍ୟ ହେଉଛି ଆମର ସହରମାନଙ୍କରେ ସୁବିଧାଜନକ, ସ୍ୱାଚ୍ଛନ୍ଦ୍ୟପୂର୍ଣ୍ଣ ଏବଂ ସୁଲଭ ସହରୀ ଯୋଗାଯୋଗ ପ୍ରକ୍ରିୟା ବିକଶିତ କରିବା । ସେ କହିଲେ ଯେ ଏହାର ଲକ୍ଷ୍ୟ ମଧ୍ୟ ହେଉଛି ଭାରତରେ ମେଟ୍ରୋ ରେଳ କୋଚର ନିର୍ମାଣ କରି ‘ମେକ ଇନ ଇଣ୍ଡିଆ’କୁ ଶକ୍ତି ପ୍ରଦାନ କରିବା । ପ୍ରଧାନମନ୍ତ୍ରୀ କହିଲେ ଯେ ମେଟ୍ରୋ ପଦ୍ଧତିର ପ୍ରକ୍ରିୟା ମଧ୍ୟ ସଂଘୀୟ ସହାୟକ ବ୍ୟବସ୍ଥା ସହିତ ସଂପୃକ୍ତ । ଭାରତରେ ଯେତେବେଳେ ମେଟ୍ରୋ ନିର୍ମାଣ କରାଯାଏ ସେତେବେଳେ କେନ୍ଦ୍ର ଓ ସଂପୃକ୍ତ ରାଜ୍ୟ ସରକାରମାନେ ମିଳିତ ଭାବେ କାର୍ଯ୍ୟ କରିଥା’ନ୍ତି । ନୂତନ ଭାରତ ନୂଆ ଏବଂ ସ୍ମାର୍ଟ ଭିତ୍ତିଭୂମି ଆବଶ୍ୟକ କରେ ବୋଲି ପ୍ରକାଶ କରି ପ୍ରଧାନମନ୍ତ୍ରୀ କହିଲେ ଯେ କେନ୍ଦ୍ର ସରକାର ରାସ୍ତା, ରେଳଲାଇନ, ରାଜପଥ, ଜଳପଥ ଓ ଆଇ-ୱେ ନିର୍ମାଣ ପାଇଁ କାର୍ଯ୍ୟ କରୁଛନ୍ତି । ଉନ୍ନୟନ ପ୍ରକଳ୍ପଗୁଡ଼ିକୁ ସଠିକ ସମୟରେ ଶେଷ ହେବା ନିଶ୍ଚିତ କରିବା ପାଇଁ ସଂଯୋଗ ବ୍ୟବସ୍ଥା ଉପରେ ଗୁରୁତ୍ୱ ପ୍ରଦାନ କରାଯାଉଥିବାର ସେ କହିଥିଲେ ।
ପ୍ରଧାନମନ୍ତ୍ରୀ ମହାତ୍ମା ଗାନ୍ଧୀଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଗାନ୍ଧୀଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଆଜି ସହିଦ ଦିବସରେ ପ୍ରଧାନମନ୍ତ୍ରୀ ମଧ୍ୟ ଆମ ଦେଶକୁ ସାହସିକତାର ସହିତ ରକ୍ଷା କରିଥିବା ସମସ୍ତ ମହାନ ବ୍ୟକ୍ତିଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବାପୁଙ୍କ ତାଙ୍କ ପୁଣ୍ୟ ତିଥିରେ ସ୍ମରଣ କରିବା । ତାଙ୍କର ମହାନ ଆଦର୍ଶକୁ ଅଧିକ ଲୋକପ୍ରିୟ କରିବା ଆମର ସାମୂହିକ କର୍ତ୍ତବ୍ୟ । ଆଜି, ସହିଦ ଦିବସରେ, ଆମ ଦେଶକୁ ସାହସର ସହିତ ରକ୍ଷା କରିଥିବା ସମସ୍ତ ମହାନ ବ୍ୟକ୍ତିଙ୍କୁ ଶ୍ରଦ୍ଧାଞ୍ଜଳି । ସେମାନଙ୍କର ସେବା ଏବଂ ସାହସିକତା ସର୍ବଦା ସ୍ମରଣୀୟ ହୋଇ ରହିବ ।“
ଦେଶର ପ୍ରମୁଖ ଶିଖ ବ୍ୟକ୍ତିବିଶେଷମାନଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୂର୍ବାହ୍ନରେ ୭ ଲୋକ କଲ୍ୟାଣ ମାର୍ଗ ଠାରେ ଦେଶର ବିଭିନ୍ନ ପ୍ରାନ୍ତରୁ ଆସିଥିବା ଶିଖ୍‌ ସମ୍ପ୍ରଦାୟର ପ୍ରମୁଖ ବ୍ୟକ୍ତିବିଶେଷମାନଙ୍କୁ ସାକ୍ଷାତ କରିଛନ୍ତି । ଶିଖ୍‌ ସମୁଦାୟଙ୍କ କଲ୍ୟାଣ ପାଇଁ ନିରନ୍ତର ପଦକ୍ଷେପ ଗ୍ରହଣ କରୁଥିବାରୁ ଏହି ପ୍ରତିନିଧି ଦଳ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ । ବିଶେଷ କରି, ଚାର୍‌ ସାହିବଜାଦେ (ଚାରି ଜଣ ସାହିବଜାଦା) ମାନଙ୍କର ସ୍ମୃତିରେ ଡିସେମ୍ବର ୨୬ ତାରିଖକୁ ବୀର ବାଲ ଦିବସ ଭାବେ ପାଳନ କରିବା ଲାଗି ଘୋଷଣା କରିଥିବାରୁ ପ୍ରମୁଖ ଶିଖ୍‌ ନେତାମାନେ କୃତଜ୍ଞତା ପ୍ରକଟ କରିଥିଲେ। ଏହି ପ୍ରତିନିଧି ଦଳର ପ୍ରତ୍ୟେକ ସଦସ୍ୟ ପ୍ରଧାନମନ୍ତ୍ରୀଙ୍କୁ ‘ସିରୋପାଓ’ ଏବଂ ‘ସିରି ସାହିବ’ ଦେଇ ସମ୍ମାନିତ କରିଥିଲେ। ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଦେଶର ଅଧିକାଂଶ ଭାଗର ଲୋକମାନେ ଚାର୍‌ ସାହିବଜାଦେଙ୍କ ଯୋଗଦାନ ଏବଂ ବଳିଦାନ ବିଷୟରେ ଜାଣନ୍ତି ନାହିଁ। ସେ ନିଜର ଅନୁଭୂତି ସମ୍ପର୍କରେ ସ୍ମୃତିଚାରଣ କରି କହିଥିଲେ ଯେ, ବିଦ୍ୟାଳୟରେ ଏବଂ ପିଲାମାନଙ୍କ ସମ୍ମୁଖରେ ତାଙ୍କୁ ବକ୍ତବ୍ୟ ରଖିବାର ସୁଯୋଗ ମିଳିଲେ ସେ ସବୁବେଳେ ଚାର୍‌ ସାହିବଜାଦେମାନଙ୍କ ବିଷୟରେ କହିଥାନ୍ତି । ଡିସେମ୍ବର ୨୬ ତାରିଖକୁ ବୀର ବାଲ ଦିବସ ଭାବେ ପାଳନ କରାଯିବା ଫଳରେ ଦୀର୍ଘ ଦିନ ପର୍ଯ୍ୟନ୍ତ ଦେଶର କୋଣଅନୁକୋଣରେ ପିଲାମାନେ ସେମାନଙ୍କ ସମ୍ପର୍କରେ ଅବଗତ ହୋଇପାରିବେ। ତାଙ୍କ ସହ ସାକ୍ଷାତ କରିଥିବାରୁ ପ୍ରଧାନମନ୍ତ୍ରୀ ଶିଖ ସମୁଦାୟର ନେତାମାନଙ୍କୁ ଧନ୍ୟବାଦ ଜଣାଇଥିଲେ ଏବଂ କହିଥିଲେ ଯେ ତାଙ୍କ ଦ୍ୱାର ସବୁବେଳେ ଶିଖ୍‌ମାନଙ୍କ ପାଇଁ ଖୋଲା ରହିଛି । ପଞ୍ଜାବରେ ରହଣି ସମୟରେ ସେମାନଙ୍କ ସହିତ ତାଙ୍କର ସମ୍ପର୍କ ଏବଂ ମିଳିତ ଭାବେ ବିତାଇଥିବା ସମୟର ସ୍ମୃତିଚାରଣ କରିଥିଲେ। ପ୍ରଧାନମନ୍ତ୍ରୀ ଶିଖ ସମୁଦାୟମାନଙ୍କର ସେବା ଭାବନାକୁ ପ୍ରଶଂସା କରିଥିଲେ ଏବଂ କହିଥିଲେ ଯେ ବିଶ୍ୱ ଏ ସମ୍ପର୍କରେ ଅଧିକରୁ ଅଧିକ ଜାଣିବାର ଆବଶ୍ୟକତା ରହିଛି। ପ୍ରଧାନମନ୍ତ୍ରୀ କହିଥିଲେ ଯେ ତାଙ୍କ ସରକାର ଶିଖ ସମୁଦାୟଙ୍କ କଲ୍ୟାଣ ପାଇଁ ସମ୍ପୂର୍ଣ୍ଣ ଭାବେ ସମର୍ପିତ ରହିଛି । ଏ ଦିଗରେ ତାଙ୍କ ସରକାରଙ୍କ ପକ୍ଷରୁ ଗ୍ରହଣ କରାଯାଇଥିବା ବିଭିନ୍ନ ପଦଷେପ ସମ୍ପର୍କରେ ସେ ଆଲୋଚନା କରିଥିଲେ। ସମ୍ପୂର୍ଣ୍ଣ ସମ୍ମାନର ସହିତ ଆଫଗାନିସ୍ତାନରୁ ଗୁରୁ ଗ୍ରନ୍ଥ ସାହିବ ଆଣିବା ଲାଗି ହୋଇଥିବା ବିଶେଷ ବ୍ୟବସ୍ଥା ସମ୍ପର୍କରେ ସେ ଆଲୋଚନା କରିଥିଲେ । ଶିଖ ଯାତ୍ରୀମାନଙ୍କ ପାଇଁ କର୍ତାରପୁର ସାହିବ କରିଡର ପୁଣି ଥରେ ଖୋଲିବା ଲାଗି କୂଟନୈତିକ ମାଧ୍ୟମରେ ତାଙ୍କ ସରକାର ଗ୍ରହଣ କରିଥିବା ପଦକ୍ଷେପ ବିଷୟରେ ସେ ଆଲୋଚନା କରିଥିଲେ। ଶ୍ରୀ ମନଜୀନ୍ଦର ସିଂ ସିର୍ସା କହିଥିଲେ ଯେ ବୀର ବାଲ ଦିବସ ପାଳନ କରିବା ଲାଗି ଗ୍ରହଣ କରାଯାଇଥିବା ନିଷ୍ପତ୍ତି ସାରା ଦେଶର ପିଲାମାନଙ୍କୁ ଚାର୍‌ ସାହିବଜାଦେମାନଙ୍କ ସମ୍ପର୍କରେ ଅବଗତ କରାଇବ । କର୍ତାରପୁର ସାହିବ କରିଡରକୁ ପୁନର୍ବାର ଖୋଲିବା ଏବଂ ଲଙ୍ଗର ଉପରୁ ଜିଏସଟି ଛାଡ଼ କରିବା ଭଳି ପଦକ୍ଷେପ ପାଇଁ ଶ୍ରୀ ପାଟନା ସାହିବ ଜଥେଦାର ତଖ୍‌ତ୍‌ର ସିଂ ସାହିବ ଗ୍ୟାନି ରଞ୍ଜିତ ସିଂ ପ୍ରଧାନମନ୍ତ୍ରୀଙ୍କ ପ୍ରତି କୃତଜ୍ଞତା ଜଣାଇଥିଲେ । ସେ ଆହୁରି କହିଥିଲେ ଯେ, ଶିଖ୍‌ ସମୁଦାୟଙ୍କ ପାଇଁ ପ୍ରଧାନମନ୍ତ୍ରୀଙ୍କ ଦ୍ୱାରା ଗ୍ରହଣ କରାଯାଇଥିବା ଏକାଧିକ ପଦକ୍ଷେପ ଦର୍ଶାଉଛି ଯେ ଶିଖ୍‌ମାନଙ୍କ ପାଇଁ ତାଙ୍କ ମନରେ ଅପାର ସ୍ନେହ ରହିଛି । ଜାତୀୟ ସଂଖ୍ୟାଲଘୁ ଆୟୋଗର ପୂର୍ବତନ ଅଧ୍ୟକ୍ଷ ଶ୍ରୀ ତର୍ଲୋଚନ ସିଂ କହିଥିଲେ ଯେ, ବିଭାଜନ ସମୟରେ ବହୁସଂଖ୍ୟାରେ ପ୍ରାଣବଳି ଦେଇଥିବା ଶିଖ ସମୁଦାୟର ଯୋଗଦାନକୁ ସ୍ୱାଧୀନତା ପରେ ପ୍ରଥମ ଥର ପାଇଁ ମାନ୍ୟତା ମିଳିପାରିଛି । ଶିଖ ସମୁଦାୟର ଯୋଗଦାନକୁ ବିଶ୍ୱସ୍ତରରେ ଉପସ୍ଥାପନ କରିଥିବାରୁ ସେ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ ।